b'\n_START_ARTICLE_\nZemeringas\n_START_SECTION_\nGeografija\n_START_PARAGRAPH_\nZemeringo vietov\xc4\x97 \xc4\xafsik\xc5\xabrusi auk\xc5\xa1\xc4\x8diausiame Zemeringo per\xc4\x97jos ta\xc5\xa1ke prie Zemeringo greitkelio (S 6), kuris nuo 2004 met\xc5\xb3 tuneliu kerta per\xc4\x97j\xc4\x85 ir gyvenviet\xc4\x99. Netoli \xc5\xa1io greitkelio praeina dar viena automagistral\xc4\x97 bei Piet\xc5\xb3 gele\xc5\xbeinkelis. Pagrindin\xc4\x97 vietov\xc4\x97 yra 950 metr\xc5\xb3 vir\xc5\xa1 j\xc5\xabros lygio. Zemeringas yra Centrini\xc5\xb3 Austrijos Alpi\xc5\xb3 masyve, kuris Rakso Alpi\xc5\xb3 grup\xc4\x99 \xc5\xa1iaur\xc4\x97je skiria nuo Vekselio kalnag\xc5\xabbrio pietuose. Zemeringas\xc2\xa0\xe2\x80\x93 tarsi nat\xc5\xabrali siena tarp \xc5\xbdemutin\xc4\x97 Austrijos ir \xc5\xa0tirijos.\n_START_SECTION_\nPavadinimo kilm\xc4\x97\n_START_PARAGRAPH_\nVI m. e. am\xc5\xbeiuje \xc4\xaf Zemering\xc4\x85 atsikraust\xc4\x99 slavai suteik\xc4\x97 vietovei savo vard\xc4\x85\xc2\xa0\xe2\x80\x93 \xe2\x80\x9eSemmerick\xe2\x80\x9c, kas tikriausiai rei\xc5\xa1k\xc4\x97 \xe2\x80\x9eni\xc5\xabrus, nesvetingas, at\xc5\xa1iaurus\xe2\x80\x9c, tuo pa\xc4\x8diu siejama su kitu piet\xc5\xb3 slav\xc5\xb3 \xc5\xbeod\xc5\xbeiui \xe2\x80\x9eSmrk\xe2\x80\x9c (egl\xc4\x97).\n_START_SECTION_\nPolitika\n_START_PARAGRAPH_\nGyvenviet\xc4\x97s seni\xc5\xabnas yra Horstas \xc5\xa0riotneris. Austrijos Liaudies partija tur\xc4\x97jo 11 mandat\xc5\xb3 ir 426 balsus (74,22\xc2\xa0%) per paskutinius rinkimus 2005 metais. Austrijos Socialdemokrat\xc5\xb3 partija gavo 3 mandatus u\xc5\xbe 109 balsus (18,99\xc2\xa0%). Su 39 balsais (6,79\xc2\xa0%) Austrijos Laisv\xc5\xb3j\xc5\xb3 partija u\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85 rinkimuose ir gavo vien\xc4\x85 mandat\xc4\x85 gyvenviet\xc4\x97s valdyboje.\n_START_SECTION_\nTurizmas ir ekonomika\n_START_PARAGRAPH_\nNuo XIX am\xc5\xbeiaus vietov\xc4\x97 yra m\xc4\x97gstama Vienos \xe2\x80\x9ei\xc5\xa1skirtin\xc4\x97s publikos\xe2\x80\x9c vasaros atostog\xc5\xb3 vieta. Ekstravaganti\xc5\xa1ko kurorto vilose lankydavosi ne tik dvarininkija (Habsburg\xc5\xb3 dinastijos imperatorius Karolis I \xc4\x8dia da\xc5\xbenai su savo s\xc5\xabnumi Oto (1912 -) praleisdavo atostogas), bet ir literat\xc5\xabros ir kino menininkai (Oskaras Koko\xc5\xa1ka, Adolfas Losas, Petras Altenbergeris, Karolis Krausas). Gars\xc5\xabs vie\xc5\xa1bu\xc4\x8diai, tokie kaip Suedbahnhotel (Piet\xc5\xb3 Gele\xc5\xbeinkelio vie\xc5\xa1butis, statytas 1882\xc2\xa0m.) arba Panhans (statytas 1882\xc2\xa0m.), bei Kurhauzas Zemeringas (statytas 1909\xc2\xa0m.), yra iki \xc5\xa1iol turist\xc5\xb3 lankomi._NEWLINE_Vietov\xc4\x97 ypa\xc4\x8d suklest\xc4\x97jo tiesiant Piet\xc5\xb3 gele\xc5\xbeinkel\xc4\xaf, kuris buvo atidarytas 1854\xc2\xa0m. Zemeringas yra nutol\xc4\x99s nuo Vienos 90\xc2\xa0km, traukiniu pasiekamas per pusantros valandos._NEWLINE_Pagal kurorto pob\xc5\xabd\xc4\xaf buvo stengiamasi u\xc5\xbeimti i\xc5\xa1kylautojus. 1899\xc2\xa0m. buvo suorganizuotos Zemeringo kaln\xc5\xb3 lenktyn\xc4\x97s, kuriose dalyvavo motociklai ir automobiliai (trasos ilgis 10 km). Lenktyn\xc4\x97s buvo organizuojamos kasmet iki 1933\xc2\xa0m. Gars\xc5\xabs nugal\xc4\x97tojai buvo Rudolfas Kara\xc4\x8diola ir Hansas \xc5\xa0tukas. \xc5\xa0iandien Zemeringas\xc2\xa0\xe2\x80\x93 m\xc4\x97gstama var\xc5\xbeyb\xc5\xb3 senovi\xc5\xa1kais automobiliais bei motociklais vieta._NEWLINE_1920 ir 1930\xc2\xa0m. vyko keletas auk\xc5\xa1to lygio \xc5\xa1achmat\xc5\xb3 turnyr\xc5\xb3, kuriuose dalyvavo gars\xc5\xabs pasaulio \xc5\xa1achmat\xc5\xb3 meistrai Aleksandras Aliochinas ir Chos\xc4\x97 Raulis Kapablanka, Vera Men\xc4\x8dika ir \xc4\x8dempionai Paulis Keres, Jefimas Bogoliubovas bei Rudolfas \xc5\xa0pilmanas._NEWLINE_XXI am\xc5\xbeiaus prad\xc5\xbeioje Zemeringas yra \xc5\xbeiemos sporto vieta. Hir\xc5\xa1kogelyje (Elnio kalno vir\xc5\xa1\xc5\xabn\xc4\x97) veikia slidinink\xc5\xb3 keltuvai. Be to, ant \xc5\xa1io kalno vyksta pasaulio taur\xc4\x97s slidin\xc4\x97jimo var\xc5\xbeybos._NEWLINE_Vasar\xc4\x85 Stebuklakalnyje naudojami liftai Zemeringo kaln\xc5\xb3 dvira\xc4\x8di\xc5\xb3 sporto parkui, kuris buvo \xc4\xafrengtas 2006\xc2\xa0m. Downhill ir Freeride stiliaus dvira\xc4\x8di\xc5\xb3 sportui. Liftai veikia liepos\xc2\xa0\xe2\x80\x93 spalio m\xc4\x97nesiais. Kaln\xc5\xb3 dvira\xc4\x8di\xc5\xb3 sporto parke esama keletas tras\xc5\xb3 su \xc4\xafvairaus sunkumo pakopomis (\xc5\xa1eimynin\xc4\x97, laisvo stiliaus ir kalvota). Be to tais pa\xc4\x8diais metais vyko pirmosios 24 valand\xc5\xb3 Downhill lenktyn\xc4\x97s._NEWLINE_Vasar\xc4\x85 Piet\xc5\xb3 gele\xc5\xbeinkelio vie\xc5\xa1butyje vyksta Reichenau teatro festivalis. 2007\xc2\xa0m. didelio pasisekimo sulauk\xc4\x97 Izraelio autoriaus Jo\xc5\xa1usos Sobolio pjes\xc4\x97 \xe2\x80\x9eAlma\xe2\x80\x9c apie muzikos, meno, literat\xc5\xabros m\xc5\xabz\xc4\x85 Alm\xc4\x85 Maler\xc2\xa0\xe2\x80\x93 Verfel (garsaus kompozitoriaus Gustavo Malerio ir poeto Franco Verfelio \xc5\xbemona, bei dailininko Oskaro Koko\xc5\xa1kos ir architekto Valterio Gropijaus gyvenimo palydov\xc4\x97). Alma Maler\xc2\xa0\xe2\x80\x93 Verfel tur\xc4\x97jo vil\xc4\x85 Zemeringe ir jos dukra Ana Maler, vienos vie\xc5\xa1nag\xc4\x97s Kurhauze metu susi\xc5\xbead\xc4\x97jo su savo b\xc5\xabsimu vyru Pauliumi Colnajumi._NEWLINE_Turizmas Zemeringui tiek \xc5\xbeiem\xc4\x85, tiek vasar\xc4\x85 yra svarbus ekonominis faktorius (apie 160 000 nakvyni\xc5\xb3 per metus)._NEWLINE_Did\xc4\x97jant \xc5\xa0iaur\xc4\x97s\xc2\xa0\xe2\x80\x93 Piet\xc5\xb3 transportui vietov\xc4\x97 turi daug naudos. Vis did\xc4\x97jantis preki\xc5\xb3 transportas greitkeliu paskatino Zemeringo tunelio suplanavim\xc4\x85 ir jo \xc4\xafrengim\xc4\x85 2004 metais.\n_START_SECTION_\n\xc5\xbdymios vietos\n_START_PARAGRAPH_\nZemeringo gele\xc5\xbeinkel\xc4\xaf 1998\xc2\xa0m. UNESCO \xc4\xaftrauk\xc4\x97 \xc4\xaf pasaulio paveldo s\xc4\x85ra\xc5\xa1\xc4\x85. Skulptorius Francas \xc5\xa0iontaleris buvo pirmasis statytojas, kuris suformavo Zemeringo vil\xc5\xb3 architekt\xc5\xabr\xc4\x85.'